આ વાત હાલ તુરત તો પડતી મૂકાઈ ગઈ છે, પણ તે થોડા સમય પછી, કોઈ નવા સ્વરૂપે પ્રવેશે તો નવાઈ નહીં લાગે. એક નાગરિક તરીકે આપણા હાથમાં શું છે? મોટા ભાગનાઓનો અનુભવ હશે કે તમે ડીમેટ એકાઉન્‍ટ માટે યા કોઈક ફોન કંપનીમાં કે વીમા કંપનીમાં તેમની જરૂરિયાત મુજબ તમારો ફોન નંબર આપો એ પછી તમારી પર જાતભાતનાં સ્થળેથી વ્યાવસયિક કૉલ આવવાના શરૂ થઈ જાય છે. બહુ ઊઘાડું છે કે આપણા વિશેની માહિતી રીતસર ફરતી થઈ જાય છે. ભલે ને તેમણે કાગળ પર લખ્યું હોય કે તેઓ માહિતી કોઈને આપતા નથી! માર્કેટિંગનો કૉલ આવે ત્યારે તેમને પૂછીએ કે તેમણે આપણો નંબર ક્યાંથી મેળવ્યો, ત્યારે મોટે ભાગે કોઈ જવાબ જ નહીં મળે. મળશે તો ગોળગોળ હશે. વણઈચ્છ્યા ફોન આવતા રોકવા માટે જોરશોરથી શરૂ કરાયેલી ‘ડી.એન.ડી.’ (ડુ નૉટ ડિસ્ટર્બ) સેવા કાગનો વાઘ બની રહી છે.